## L’Orquestra de la Comunitat Valenciana ensenya els més jóvens com funciona una agrupació simfònica

*** Jordi Francés dirigix la formació titular de Les Arts en *Guia d’orquestra per a jóvens*, de Britten, amb Sofía Martínez Villar com a narradora
* El 6 de juny hi haurà una sessió per al públic familiar amb entrades a 12 euros**

El Palau de les Arts Reina Sofia explica el funcionament d’una agrupació simfònica i els seus instruments en una nova proposta educativa amb l’obra *Guia d’orquestra per a jóvens*, del compositor britànic Benjamin Britten.

Jordi Francés dirigix el pròxim 6 de juny l’Orquestra de la Comunitat Valenciana (OCV) en este concert didàctic, amb narració de la reconeguda divulgadora Sofía Martínez Villar, que tanca el programa amb una altra peça de Britten: *Soirées musicals*.

La *Guia d’orquestra per a jóvens* és considerada com una de les partitures fonamentals en l’educació musical que, gràcies a l’excel·lència de l’OCV, permetrà al públic conéixer els diferents colors i timbres de l’orquestra, així com les diferents seccions que la componen, mentres gaudix de l’excel·lent so que l’ha convertida en una de les orquestres de referència a Europa.

L’activitat que ‘Les Arts és Educació’ ha programat per a l’alumnat dels últims cursos de Primària i primers anys de Secundària inclou també una sessió oberta al públic familiar el divendres, 6 de juny a les 19:30 hores, en l’Auditori, amb entrades a un preu únic de 12 euros.

Amb *Guia d’orquestra per a jóvens*, Les Arts aprofundix en el seu propòsit de potenciar el paper de l’Orquestra de la Comunitat Valenciana i dels seus professors com a divulgadors i generadors de nous espectadors per a la música clàssica.

**Guia d’orquestra per a jóvens**

*Guia d’orquestra per a jóvens* (‘Variacions i fuga sobre un tema de Purcell op. 34’) forma part del catàleg d’obres que Benjamin Britten va dedicar al públic infantil i juvenil.

Amb la finalitat d’explicar el funcionament de l’orquestra, el compositor britànic recorre a un ‘tema musical’, que ampra de Henry Purcell, una altra destacada figura de la música anglesa. En concret, es tracta d’un rondó de la música incidental que va escriure per a la peça teatral, *Abdelazar o la venjança del moro* d’Aphra Behn.

Després d’una primera interpretació del ‘tema musical’ per la formació al complet, Britten fa intervindre cada una de les seues seccions per a mostrar així, a més de la seua estructura, les particularitats de cada una. Posteriorment, introduïx les variacions per a il·lustrar les possibilitats instrumentals de l’orquestra a través del tema: flautes, oboés, clarinets, fagots, violins, violoncels, contrabaixos, arpa, trompes, trompetes, trombons i tuba per a concloure amb la percussió, unint de nou tota l’orquestra en una fuga.

**La proposta de Les Arts**

Jordi Francés assumix la direcció musical d’esta activitat. Es tracta de la tercera ocasió en què l’alacantí dirigix l’OCV, després dels seus treballs en *Trouble in Tahiti*, de Leonard Bernstein, o *Tránsito*, de Jesús Torres.

Les Arts programa *Guia d’orquestra per a jóvens* juntament amb *Soirées musicals*, una *suite* de cinc moviments que Britten va basar en temes de Rossini que, pel seu caràcter amé, funciona com a complement perfecte. Sofía Martínez Villar, una de les figures més reconegudes i populars en la divulgació de la música clàssica, serà l’encarregada de narrar el concert en una proposta elaborada *ad hoc* per a Les Arts.

Fecha: 27/05/2025